《金缕曲 壬戌二月十九日，题碧梧姊癸丑岁画梅》
清代·谈印梅

重检东风笔。记当年、晴窗呵冻，木香书室。三载羁人罗浮梦，谁问南枝消息。

但泪眼、酸心频拭。悔把江城三弄引，竟匆匆、吹入阳关笛。

回首处，今非昔。

故园又近黄梅节。料愁多、画盆慵理，粉痕狼籍。客舍脆圆还荐酒，却忆晓寒妆额。

怕憔悴、旧时颜色。若向孤山还放艇，念天涯、展卷遥相忆。

思折取，寄离别。

作者简介：谈印梅，字湘卿，归安人。谈学庭次女，南河主簿孙亭昆均室。诗学得孙秋士先生指授，与姊印莲、夫族姑佩芬称归安三女史，有《菱湖三女史集》合刻。